**Tilvenning i**

**Fetsund barnehage**



**INFORMASJON OM:**

Barnehagen

Tilvenning, basert på Jåttåmodellen

Veiledning for foreldre

Praktiske opplysninger

**Velkommen til Fetsund barnehage**

Fetsund barnehage er en privat, foreldredrevet barnehage som åpnet i 1999. Barnehagen er en andelsbarnehage, noe som betyr at dere betaler en andel på 3000,- når dere får tildelt plass og dermed blir automatisk medeier av barnehagen. Det å være medeier av barnehagen innebærer et ansvar for å bidra til at barnehagen vedlikeholdes blant annet gjennom dugnader og gjennom verv i styre og samarbeidsutvalg.

Barnehagen har 4 avdelinger, delt inn etter alder. 2 av avdelingene er for barn under 3 år, de 2 andre for barn over 3 år. På hver avdeling er det 4 ansatte, hvorav 1 pedagogisk leder, 1 barnehagelærer og 2 fagarbeidere eller pedagogiske medarbeidere. I tillegg har vi en daglig leder i 100 % stilling. Totalt 18 ansatte.

**Tilvenningsperiode**

Når barnet deres starter i barnehage, kan det være første gangen dere foreldre overlater en del av omsorgen og ansvaret til andre. Det er viktig at dere føler dere trygge på at den avgjørelsen dere har tatt er riktig og til det beste for barnet. Om barnet og familien trives i hverdagen vil i stor grad være avhengig av om barnehagen løser dette på en god måte.

For å få til en trygg og god oppstart for både barn og foreldre bruker vi en foreldreaktiv tilvenningsmodell, som heter Jåttåmodellen. Modellen brukes hovedsakelig for de yngste barna under 3 år, med deler av den brukes også for barn over 3 år.

**FOR BARN UNDER 3 ÅR** er det viktig at der foreldre setter av 5 hele dager til tilvenningen.

**FOR BARN OVER 3 ÅR** har vi tilvenning i 3-5 dager etter barnets behov og etter avtale med dere foreldre.

Vi vil at alle nye foreldre skal ta seg tid til å være en stund på avdelingen for å bli kjent med personalet, de andre barna og barnehagens rutiner. Dette er med på å fremme tryggheten til barnet deres.

**Kontaktperson**

Hvor lang tid barnet deres trenger for å bli trygg avhenger av barnets personlighet, alder og tidligere erfaringer. Det er også avgjørende hvordan barnet blir møtt av personalet i barnehagen. Hvert barn vil derfor få en kontaktperson, det vil si en av personalet som har spesielt ansvar for barnet og kontakten med dere foreldre.

Kort om Jåttå-modellen:

* Lekegrupper for barn og foreldre før oppstart
* Samtale for barn og foreldre før oppstart
* Ved tilvenning er foreldre sammen med barnet i 5 hele dager (3-5 for store barn)
* Foreldre deltar aktivt i praktiske oppgaver i barnehagen og har hovedansvar for barnet i lek, stell og måltid
* Kontaktpersonen er i nærheten og nærmer seg barnet gradvis
* Tilvenningssamtale med kontaktperson
* Oppstart skjer i en liten barnegruppe
* Tett samarbeid med foreldrene hvis barnet ikke finner trygghet i barnehagen
* Foreldreveiledning

Målet med å jobbe etter Jåttå-modellen:

Tilvenningen i barnehagen skal gi barnet ditt en sikker havn for nære og trygge relasjoner.

**De første dagene i barnehagen**

Klokkeslettene er veiledende og avtales nærmere med kontaktpersonen.

Dag 1: 09:00 – 11:00

Dag 2: 09:00 – 13:00

Dag 3: 08:00 – 14:00

Dag 4: 08:.00 – 15:00

Dag 5: 08:00 – 15:00

**Dag 1- 3**

**Foreldrene**

* Har ansvaret for barnet og er tilgjengelig og i nærheten av barnet hele tiden. Dette gjelder også for barn som fort blir kjent i barnehagen.
* Deltar aktivt i barnehagehverdagen
* Steller barnet, sitter sammen med barnet under måltider, aktiviteter og lek
* Får informasjon om hvordan dagsrytmen i barnehagen fungerer
* Blir litt kjent med personalet samt noen av de andre barna og foreldrene

**Kontaktpersonen**

* Er i nærheten for å bli kjent med barnet og få mulighet til å observere det
* Ser barnet sammen med sine foreldre. Det gir informasjon om blant annet barnets vaner og måter å kommunisere på.
* Blir kjent med barnets behov og informerer om barnehagens rutiner og innhold.

**Dag 4 -5**

Foreldre forlater avdelingen en liten stund, slik at barnet kan være sammen med kontaktpersonen. (ikke lenger unna enn personalrommet). Hvor lenge en skal være ute av avdelingen avtales på forhånd, men dere foreldre skal alltid være tilgengelig.

**De første ukene**

* Hent barnet tidlig slik at barnet ikke får så lange dager
* Barnet kan få en reaksjon to, tre uker etter tilvenning når de forstå at HER skal de faktisk være.
* Det er viktig at du alltid sier fra til barnet om at du går og ikke drar ut avskjeden altfor lenge. På denne måten får barnet ditt tillit til deg. Barnet vet at du går, men også at du kommer tilbake,- dette skaper forutsigbarhet for barnet ditt og gjør det trygt. At barnet ser at dere er trygge på personalet, kan gjøre det lettere å godta at dere forlater barnehagen.
* Ring gjerne og spør hvordan det går med barnet ditt om du er urolig.
* At barnet ditt gråter når du henter kan bety at det ikke er helt trygt i barnehagen enda. De holder på følelsene sine til du kommer. Det kan være triste følelser men også glede.
* Mange inntrykk skal bearbeides for barna. Enkelte barn sover kanskje urolig om natten, eller sover mer enn de pleier. Noen endrer spisevaner, noen får kanskje litt vondt i magen. Dette er barnets måte å reagere på ved at de ikke er helt komfortable og trygge i den nye situasjonen. Vanligvis går dette fort over, men vi vil gjerne at du informerer oss om hvordan kvelden, natta og morgenen har vært så vi kan legge til rette for en best mulig dag for barnet deres.
* Tilvenningsperioden kan være en hektisk periode, personalet skal lære mange barn og foreldre å kjenne på kort tid og det er mye informasjon å fordøye for både foreldrene og personalet. Vi håper at alle har forståelse for dette, slik at perioden blir positiv for alle parter. Det kan være lurt å legge opp til rolige ettermiddager hjemme i tilvenningsperioden. Investering i tid og relasjoner med nye barn og foreldre vil ha en positiv ringvirkning for både barnet i forhold til læring og utvikling, og ikke minst for det videre foreldresamarbeidet. Dette vil igjen føre til økt kvalitet på tilbudet for barnet.

**Praktiske opplysninger**

**Veiledning for foreldre**

Vi er så heldige å ha 4 sertifiserte ICDP-veiledere blant de ansatte i Fetsund barnehage. ICDP er forkortelse for International Child Development Program, og er et program for foreldreveiledning med målsetning om å understøtte og fremme psykososial omsorgskompetanse hos personer som har ansvar for barn. I løpet av det første året inviteres alle nye foreldre til å delta i gruppeveiledning, dette vil dere få nærmere informasjon om på den første samtalen.

Her kan du lese mer: <https://www.icdp.no/hva-er-icdp/>

**Hva trenger barnet?**

* Ta gjerne med et kosedyr eller en leke barnet er ekstra glad i de første dagene, det kan være trygt og godt.
* Voksipose/skinnpose eller dyne, vogn og sele til soving.
* Påse at barnet ditt har regntøy og parkdress i garderoben til enhver tid.
* Ta med innesko, dette vil vi at alle skal bruke. I tillegg må dere ha med skiftetøy, dvs. et ekstra sett av både genser, bukse, strømpebukse, truse, sokker m.m.
* Lunsj får barna servert her i barnehagen. Vi serverer brødmat 4 dager i uka med sunt og variert pålegg og 1 dag med matpakke. De får også servert ettermiddagsmåltid som består av frukt, brød eller knekkebrød.
* På matpakkedag må barna ha med matpakke, dette er på torsdager.
* Hvis barnet skal spise frokost her i barnehagen, så må dere også ha med matpakke. Frokosten varer fra 07:00 – 08:30,- kommer dere senere og ønsker å spise så må dere foreldre sitte sammen med barnet. Dette fordi vi starter med andre aktiviteter fra 08:30.
* Melk eller vann serveres av oss til alle måltidene.
* Barna sover i vogner ute, det forventes at dere foreldre selv gjør klart voksiposen / skinnposen / dynen i vogna ved levering, dette gjelder også selene.

**Sykdom og fravær**

Er barnet deres sykt, skal dere komme senere eller skal dere ha fri? Da må du ringe til avdelingen innen kl. 09:30 for å gi beskjed om dette.

Se ellers vårt informasjonshefte «livet i Fetsund barnehage» på hjemmesiden vår, hvis det er mere du lurer på.

**VI GLEDER OSS TIL DERE KOMMER! ☺**

Fetsund barnehage, Faldalsveien 20 1900 Fetsund

Tlf. 63 88 51 31 E-mail: [leder@fetsund-barnehage.no](mailto:leder@fetsund-brnehage.no)

[www.fetsund.barnehage.no](http://www.fetsund.barnehage.no)